પોતાના ઇંપોર્ટટન્સની ડૂંગળીને પોતાને પણ ખબર છે, એવું એની બૉડીલેંગ્વેજ પરથી જરૂર લાગે. દાળવડાની પ્લેટ જો કાંદાની ચીરીઓ વગર પડી હોય તો એ દાળવડા વિધુર જેવા અધૂરા લાગે. ડુંગળી વગરની ભેળ રંગ અને સ્વાદમાં ગરીબ લાગે. આટઆટલી ખૂબીઓ પછી પણ એક રીતે જુઓ તો એને ઇંપોર્ટન્સના ઈશ્યુ જરીકે નહિ. રામ રાખે ત્યમ રહીએ વાળી ભાવના સાથે એ રસોડાના એક ખૂણામાં એની સખીસહેલીઓ સાથે છાબડીમાં પડી રહે. બજારમાંથી જથ્થાબંધ ઘરમાં આવ્યા પછી એને જ્યાં રાખો ત્યાં એ મજાથી રહે. મેઈનટેનન્સની જફા નહિ. બીજાં લીલાં શાકભાજીની જેમ ફ્રીજ કે એસીમાં જ રહેવાની જીદ ડૂંગળી ક્યારેય ન કરે. બટાકાથી માંડીને પાલક સુધી બધા સાથે એને ફાવે. શિયાળો, ઉનાળો હોય કે ચોમાસુ એક પણ ઋતુ સાથે એને વાંધો ના હોય. ઉનાળામાં લૂ લાગવાથી બચાવે એ શિયાળામાં ગરમાવો આપે. ડૂંગળી બહેન ક્યારેક વૈદ્ય બનીને માથા પર વાળ ઉગાડી આપે ને ક્યારેક બગલમાં દબાવીને શરીરનું ટેમ્પ્રેચર વધારીને ખોટો તાવ પણ લાવી આપે તો પગના તળિયે ઘસાઈને તાવ મટાડી પણ દે.